text: VB-direktør: Vi får aldrig en som Ejgil igen
  19 juni 2017 kl. 12.26
  En legende er gået bort. Vejle Boldklubs Ejgil Jensen efterlader en stor arv i klubben efter sin død. 
  Vejle Boldklubs mangeårige leder, Ejgil Jensen, er sovet stille ind. Han har den seneste tid været indlagt flere gange med nyresygdom og vejrtrækningsproblemer. Søndag måtte han i en alder af 89 give op, mens han lå på sygehuset.
  Mr. VB, som han blev kaldt, havde stor betydning for Vejle Boldklub, og han var en af fodboldens mest markante ledere.
  - Det er et kæmpe tab. Han var en frontfigur og medskaberen af den klub, vi kender i dag. Ejgil Jensen er selve historien, siger den nuværende direktør i Vejle Boldklub, Henrik Tønder til TV SYD.
  Ejgil Jensen trådte ind i VB's bestyrelse i 1959, og siden da har han været med til at bygge boldklubben op. Han stoppede først som leder i 1996, da VB var i Superligaen. Herefter dedikerede han sig til etableringen af Vejle Boldklubs museum.
  - VB var hans verden, og han hjerte var rødt. Klubben får aldrig en som Ejgil igen. Han var en ener, siger Henrik Tønder.
  Vejle Boldklub har i dag hejst flaget på halv, og ved den første hjemmekamp i den nye sæson vil klubben ære Eigil Jensen og markere tabet ved blandt andet af bære sørgebind.
  